Kandrzin-Koźle (pol. "Kędzierzyn-Koźle", miym. "Kandrzin-Cosel, Heydebreck", czes. "Kandeřín-Kozlí") – miasto we wojewōdztwie ôpolskym, nad Ôdrōm. Powstało we 1975 r. ze skuplowanio sztyrech ôsobnych ôrganizmōw administracyjnych: Kandrzina, Koźlo, Sławiyńcic a Kłodnice. Stworziniy Kandrzina-Koźlo niy bōło atoli formalniy "skuplowaniym sztyrech miast", nale "przikuplowaniym do Kandrzina" we dniu 30 paździyrnika 1975 "trzech miast" (Kłodnice, Koźlo a Sławiyńcic) a "gminy Sławiyńcice". "Gmina Kłodnica" niy weszła do nowego ôrganizmu, włōnczyli ja do gmin Leśnica a Zdzieszowice. Dziepiyro po sztyrech dniach, to je 3 listopada 1975, zmiyńōno bōło miana Kandrzin na Kandrzin-Koźle. W Koźlu znojduje sie jydyn ze nojwiynkszych rzycznych portōw we Polsce. Sōm sam tyż jedne ze nojwiynkszych we Polsce chymicznych zakładōw – Zakłady Azotowe Kędzierzyn S.A., a tyż holding "Blachownia". Je to druge miasto wojewōdztwa ôpolskigo podug liczby populacyje a piyrsze podug zajmowanego terytorium.